[{"text_idx": "#000000", "text": "Cyngor a Chymorth i Arweinwyr"}, {"text_idx": "#000003", "text": "Cyffyrddodd yr hyn sy\u2019n digwydd yn Wcra\u0301in a\u0302 chalonnau canran uchel o bobl ein gwlad. Yn eu mysg, wrth reswm, oedd eglwysi\u2019n hardaloedd ac aeth nifer ati\u2019n ddiymdroi i drefnu casgliadau er mwyn helpu trueuniaid y rhyfel, gan anfon eu cyfraniadau drwy Ape\u0302l DEC neu elusennau eraill. Trefnu taith gerdded a wnaeth y Parchg Geraint Morse, gweinidog Croesgoch, Berea a Harmoni Pencaer, gan roi gwahoddiad i eraill ymuno gyda hwy."}, {"text_idx": "#000004", "text": "Gwawriodd dydd Sadwrn Ebrill 9fed yn ddiwrnod braf heulog, gydag awyr las digwmwl ac arfordir Sir Benfro yn ei ogoniant. Ymgasglodd tua 25 o gerddwyr cyffrous tu faes i gapel Harmoni Pencaer i ddechrau\u2019r daith gerdded i gapel Hermon Abergwaun, taith tua pedair milltir a hanner. Bu rhaid iddynt wneud nifer o symudiadau unigol ac mewn grw\u0302p i blesio criw \u201cDechrau canu Dechrau Canmol\u201d oedd wedi troi lan i ffilmio rhannau o\u2019r daith. Gwelodd neb y daith yn bell oherwydd y sgwrsio difyr a\u2019r hwyl yn y cerdded gyda nifer yn cymryd tro i gario baner Glas a melyn Wcra\u0301in. Ymlaen aeth y daith, trwy groesffordd Hener, lawr rhiw Wdig cyn cael seibiant byr ar y Parrog. Yna, un ymdrech fach arall, lan y steps i Abergwaun, rownd y sgwa\u0302r cyn mynd mewn i gapel Hermon."}, {"text_idx": "#000005", "text": "Cynhaliwyd oedfa fer yn Hermon o dan arweiniad pedwar gweinidog! Llywyddwyd yr oedfa gan Y Parchg Huw George. Cafwyd darlleniad gan y Parchg Tom Dafis, cyn i\u2019r Parchg Geraint Morse gyflwyno neges fer am holl bwrpas y daith gerdded, sef dangos cefnogaeth i ddioddefwyr y brwydro yn Wcra\u0301in. Y Parchg Aled Jenkins offrymodd y fendith ar y diwedd. Cerddodd aelodau cylch Blaenffos, Bethabara, Penybryn a Seion Crymych ar y Sadwrn cynt hefyd i gefnogi\u2019r un fenter. Braf oedd gweld cynrychiolwyr o gylch Blaenffos wedi ymuno yn y cyfarfod ac wedi dod a\u0302\u2019u cyfraniadau i\u2019r ape\u0302l."}, {"text_idx": "#000006", "text": "Cafwyd croeso cynnes gan aelodau Hermon gyda phaned i bawb ar y diwedd. Cyhoeddwyd ar y dydd bod tua \u00a33,800 wedi dod mewn i\u2019r ape\u0302l ond daeth tipyn mwy o arian mewn yn y dyddiau canlynol."}, {"text_idx": "#000008", "text": "Braint oedd cael bod yn bresennol yng Nghapel Caersalem, Cilgwyn, ar y 4ydd o Fai i longyfarch Mrs Bonni Davies, ar ei dyrchafiad i fod yn Llywydd Cenedlaethol Mudiad Cenhadol y Chwiorydd (\u201cY Senana\u201d). Cafwyd rhannau arweiniol bendithiol gan chwiorydd Caersalem gyda chyfarchion yn dilyn gan gynrychiolwyr y Senana oedd wedi teithio, rhai yn bell iawn. Cyflwynodd y Parchg Geraint Morse siec o \u00a35,860 i Mrs Bonni Davies ar gyfer gwaith Mudiad Cenhadol y Bedyddwyr. Dyma\u2019r arian a ddaeth mewn wedi\u2019r daith gerdded gan eglwysi cylch Blaenffos ac eglwysi cylch Croesgoch, Hamoni a Hermon. Yn dilyn adroddiad am waith B.M.S. (Baptist Missionary Society) cyflwynodd Mrs Bonni Davies ei neges, sef Anerchiad y Llywydd yn urddasol, yn gynnes, yn dreiddgar ac yn heriol. Clo ar y dydd oedd cymdeithas hyfryd o gwmpas y byrddau yn Llwyngwair a phryd o fwyd sbesial."}, {"text_idx": "#000013", "text": "Gwyddom i gyd i\u2019r ganran o Gristnogion sy\u2019n arfer eu ffydd leihau ers degawdau lawer, ond er hynny mae newid sylweddol yma o fewn ein diwylliant a\u2019n cyd-destun y mae angen i ni ei gydnabod..."}, {"text_idx": "#000014", "text": "Wrth gerdded i mewn i festri capel Tabor ym mhentre Dinas ar arfordir Gogledd Penfro, cewch wledd i\u2019r llygaid sy\u2019n gwbl wahanol i unrhyw festri arall yng Nghymru. \u2018Ers y gwaith i drawsnewid yr adeilad, mae\u2019r caffis sy wedi bod ma wedi bod yn llewyrchus dros ben \u2013 y lle yn aml wedi bod yn llawn dop!\u2019 esbonia..."}]